
Katalizátorok regenerációs ciklusainak vizsgálata biomassza elgázosítása során

A fosszilis energiahordozóktól való függés csökkentése kiemelten fontos napjainkban, az egyre szigorodó Uniós előírások miatt, illetve a fenntartható fejlődés érdekében. A biomassza, mint alternatív alapanyag számos kutatás alapját képezi. Főbb előnye, hogy forrását tekintve számos fajta lehet, emellett elérhetősége állandó, és mindemellett megújuló energiaforrás. Energiatartalmának visszanyerését tekintve a pirolízis, az elgázosítás, illetve a vízgőzös pirolízis-reformálás ígéretes megoldást kínál. Az említett folyamatokban nyert szintézisgáz az egyik legfontosabb vegyipari intermedier, mely számtalan értéklánc alapja. Szakirodalmi adatok alapján a leggyakrabban alkalmazott katalizátorhordozók a zeolitok, illetve az aluminaszilikátok. Annak érdekében, hogy a keletkezett gáz hozama és hidrogéntartalma növekedjen, átmenetifém katalizátorokat alkalmaznak (pl.: Ni, Ce). A szintézisgáz mennyiségének növelése mellett, kimondottan fontos a szén-dioxid tartalom csökkentése, mely az egyensúlyi reakciók eltolásával vagy ad/abszorpcióval is lehetséges. A minőségi és mennyiségi feltételeket teljesítő termék keletkezésének alapja a folyamat optimalizálásában és a megfelelő katalizátor kiválasztásában rejlik, továbbá a gazdasági szempontokat előtérbe helyezve a katalizátorok regenerálhatósága kulcsfontosságú kérdés.
A kutatási téma kidolgozásának első része a szakirodalmi áttekintés, mely a különböző eredetű biomasszák rövid jellemzését, illetve újrahasznosítási lehetőségeit mutatja be, az elgázosításra fókuszálva. A TDK dolgozat középpontjában az alkalmazható katalizátorok ismertetése, jellemzése és regenerálhatósága áll. A kutatási munka folyamán biomassza többzónás katalitikus elgázosítása zajlik. A fő feladat a megfelelő paraméterek kiválasztása és a regenerációs ciklusok vizsgálata.



